<div></div>
<div>ΑΠΟΚΛΕΙΣΤΙΚΟ</div>
<div>13-02-2013, 08:47</div>
Ένα δύσκολο δεκαοκτάμηνο προβλέπει έκθεση της Morgan Stanley στην οποία το σενάριο πιθανής εξόδου της Ελλάδας από την Ευρωζώνη αυξάνεται από το 25% στο 35%, περιορίζεται όμως χρονικά από μια 5ετία σε μόλις 12 - 18 μήνες από σήμερα.

Όσο και αν φαίνεται παράδοξο, δεδομένων των πολιτικών πιέσεων που ασκούνται για τις αποκρατικοποιήσεις στον ενεργειακό τομέα, η έκθεση ρίχνει το βάρος στο βαθμό επιτυχίας της διάθεση της ακίνητης περιουσίας, θεωρώντας ότι ο νέος στόχος θα μπορούσε να θεωρηθεί εφικτός, καθώς απέχει από εξωφρενικό ποσό των €50 δισ. του 2011, που διορθώθηκε στο μισό ένα χρόνο μετά, για να καταλήξει στα €8,3 δισ. και με ορίζοντα το 2016.

Παράγοντες της αγοράς ακίνητης περιουσίας θεωρούν ακόμη και αυτό το νούμερο υπερβολικά υψηλό, σε σχέση με την προώθηση των θεσμικών αλλαγών και την έλλειψη σταθερού φορολογικού πλαισίου.

«Το υφιστάμενο θεσμικό πλαίσιο δεν μπορεί να προσφέρει ασφαλές περιβάλλον σε επενδυτές με μακροπρόθεσμη στρατηγική», τόνιζαν στο RED, προσθέτοντας ότι «η πίεση της τρόικα για άμεσα αποτελέσματα, σε συνδυασμό με τους υπεραισιόδοξους στόχους της προηγούμενης ηγεσίας του ΤΑΙΠΕΔ, μειώνουν την αξία των περιουσιακών στοιχείων, προσελκύοντας μόνο hedge funds».

Παρόλα αυτά οι βραχυχρόνιες προοπτικές στον τομέα των ακινήτων δεν εμπνέουν αισιοδοξία στους αναλυτές της Morgan Stanley, που εντοπίζει σημαντικά προβλήματα νομικής φύσης και τη μεγάλη συμμετοχή του κλάδου των ακινήτων (75% των 11,5 δισ.)στην επίτευξη των επιδιωκόμενων στόχων του 2016.

«Το μερίδιο της ακίνητης περιουσίας στο σύνολο των εσόδων από τις ιδιωτικοποιήσεις είναι σημαντικό. Έτσι, η ανάληψη δράσεων σ' αυτόν τον τομέα παραμένει ζωτικής σημασίας, ακόμη και αν η νομική πολυπλοκότητα περιορίζει την προσδοκία εσόδων βραχυπρόθεσμα», τονίζουν και σημειώνουν ότι: «το πρόγραμμα ιδιωτικοποιήσεων απέχει ακόμη από την επίτευξη της απαιτούμενης δυναμικής όσον αφορά τη βελτίωση της οικονομικής αποτελεσματικότητας και την ενίσχυση των επενδύσεων και της ανάπτυξης, καθώς περιορίζεται στην απλή αναγνώριση ότι οι αρχικές εκτιμήσεις ήταν πολύ φιλόδοξες».

Κάποια πρόοδος έχει επιτευχθεί στον τομέα των μεταρρυθμίσεων υποστηρίζει η Morgan Stanley. Αν και δεν υλοποιηθεί η κρίσιμη μάζα, όπως και σε άλλες χώρες της ΝΑ Ευρώπης, η προώθηση των αποκρατικοποιήσεων, θα μπορούσε να χτίσει προϋποθέσεις ετήσιου ρυθμού ανάπτυξης περί το 2,8% σε σχέση με το 2,1% προηγούμενων εκτιμήσεων, εφόσον η οικονομία βγει από την ύφεση.

Στην περίπτωση αυτή ο συγκεκριμένος ρυθμός ανάπτυξης θα φθάσει το 70% της δεκαετίας του 1960 καθώς οι μεγαλύτεροι ρυθμοί στη συνέχεια σημειώθηκαν μέσα από τη διόγκωση του δημόσιου τομέα και τη δημιουργία ελλειμμάτων.

<strong>Απομακρύνεται το σενάριο της εξόδου </strong>
<img alt="" src="http://www.ered.gr/images/26430_PUBLIC_DEPT.jpg" width="250" height="177" />

Παρότι το ελληνικό πρόγραμμα «στράβωσε» ήδη από το 2010 και οι εκλογικές αναμετρήσεις του 2012 καλλιέργησαν αβεβαιότητα, σήμερα φαίνεται να απομακρύνεται και πάλι ο κίνδυνος διάσπασης της ζώνης του ευρώ, σημειώνει η έκθεση, επισημαίνοντας ότι ο κίνδυνος δεν έχει εκλείψει τελείως.

«Η ελληνική κυβέρνηση φαίνεται αποφασισμένη να παραμείνει στην Ευρώπη, χωρίς να κάνει δεύτερες σκέψεις για πιθανό όφελος εκτός ΕΖ» σημειώνει η έκθεση. «Αυτό μακροπρόθεσμα θα οδηγήσει και στην επιστροφή των καταθέσεων στις ελληνικές τράπεζες ενώ μεσοπρόθεσμα θα αποτελέσει αφετηρία εισόδου επενδυτικών κεφαλαίων, αναγκαίων για την υλοποίηση του προγράμματος αποκρατικοποιήσεων.

Αυτές οι αχτίδες ελπίδας, περνάνε μέσα από μια δύσκολη περίοδο 12 με 18 μηνών, που το μέλλον της χώρας δεν επαφίεται αποκλειστικά στους χειρισμούς της κυβέρνησης, αλλά είναι άρρηκτα συνδεδεμένο με το διεθνές περιβάλλον».
<strong>
Οι κίνδυνοι που ελλοχεύουν</strong>
Στους τέσσερις βασικούς κινδύνους η Morgan Stanley ιεραρχεί κατά προτεραιότητα, την πιστή εφαρμογή του προγράμματος.
«Οποιοδήποτε πισωγύρισμα, που θα έθετε σε κίνδυνο την εκταμίευση δόσης, τροφοδοτεί σενάρια χρεοκοπίας, εξόδου από το ευρώ και λήψης πρόσθετων μέτρων».

Σύμφωνα με τους αναλυτές υπάρχει προοπτική περαιτέρω μείωσης μισθών (και συντάξεων) κατά 15% μέσα στην επόμενη διετία». Το κόστος όμως αυτό μπορεί να απορροφηθεί σύμφωνα με κυβερνητικές πηγές, από τη μείωση του δημόσιου τομέα, τις συγχωνεύσεις των τραπεζών και την περιστολή δαπανών των υπουργείων.

Το δεύτερο στοιχείο που δημιουργεί ανησυχία, είναι η στήριξη της τρικομματικής κυβέρνησης από το Κοινοβούλιο, καθώς έχουν εκφραστεί διασπαστικές τάσεις και αυτονόμηση βουλευτών.

Η διάσωση της Κύπρου, εκτός από την οικονομική σχέση με την Ελλάδα, είναι το τρίτο ζήτημα που θέτει η τράπεζα επισημαίνοντας την ανάγκη να βρεθεί άμεση λύση καθώς οι καθυστερήσεις δημιουργούν ανεξέλεγκτους κινδύνους για το μέλλον της Ευρωζώνης και τέλος η ίδια η Ευρώπη μιας και η παρατεινόμενη λιτότητα στο Νότο συνδυάζεται με παρατεταμένη «κόπωση» των λαών του Βορρά.
Η ρευστή αυτή κατάσταση είναι σίγουρο πως δεν θα μπορέσει να υποστηρίξει τυχόν διάσωση μιας άλλης οικονομίας, χωρίς πολιτική και κοινωνική έκρηξη.

<strong>Το ΤΑΙΠΕΔ</strong>
«Μέσα στο περιβάλλον αυτό, κρίσιμο παράγοντα αποτελεί η διατήρηση μιας στοιχειώδους δυναμικής στον τομέα της ακίνητης περιουσίας, έστω και με πώληση δευτερευόντων περιουσιακών στοιχείων», τόνιζε στο RED, στέλεχος μιας εκ των μεγαλυτέρων εταιρειών ανάπτυξης της Ευρώπης. «Θα ήταν καταστροφή τυχόν κήρυξης άγονου του διαγωνισμού για το πρώην αεροδρόμιο του Ελληνικού, έστω και αν η τρέχουσα διαδικασία δεν οδηγεί στη μεγιστοποίηση των δυνατοτήτων του περιουσιακού στοιχείου. Οι ξένοι επενδυτές θα θεωρήσουν τελείως αναξιόπιστη την ελληνική Κυβέρνηση».

Η πώληση των ακριβών ακινήτων αντιπροσωπεύει περίπου το 75% των προβλεπόμενων εσόδων από τις ιδιωτικοποιήσεις κρατικής περιουσίας, που θα μπορούσαν να χρησιμοποιηθούν για τη βελτίωση των οικονομικών της Ελλάδας, εξήγησε ο υπουργός Οικονομικών, Γιάννης Στουρνάρας τον περασμένο μήνα.

Η Ελλάδα, που υπολογίζει να εισπράξει €11,1 δισ. από τις πωλήσεις της περιουσίας της μέχρι το 2016 από τις ιδιωτικοποιήσεις για να ικανοποιήσει τις απαιτήσεις που προκύπτουν από το δεύτερο πακέτο της διεθνούς βοήθειας, μέχρι στιγμής έχει μαζέψει μόνο €1,8 δισ., προκαλώντας τη στυγνή κριτική των εκπροσώπων της τρόικα ότι δεν κινείται αρκετά γρήγορα.

Μένει να φανεί κατά πόσο είναι εφικτό να συγκεντρωθούν τα €8 δισ. μέσα στην επόμενη τριετία, καθώς ήδη η ανακεφαλαιοποίηση των τραπεζών μετατίθεται για το Φθινόπωρο.

Αναλυτικά το Πρόγραμμα Ιδιωτικοποιήσεων 2013-2016 έχει ως εξής:

<strong>2013</strong>
Διαγωνισμοί σε εξέλιξη:
1. ΟΠΑΠ (δεύτερη δόση για την άδεια των 35.000 VLTs)
2. Κρατικά Λαχεία
3. IBC (δεύτερη δόση - εξόφληση )
4. ΔΕΠΑ
5. ΔΕΣΦΑ
6. Κασσιώπη
7. ΟΠΑΠ - Πώληση 33%
8. Πώληση/ επαναμίσθωση 28 κτηρίων
9. Ε.Λ.Π.Ε.
10. Αστέρας Βουλιαγμένης
11. ΛΑΡΚΟ
12. Αφάντου
13. Περιφερειακά Αεροδρόμια
14. Ελληνικά Ταχυδρομεία
15. Αποθηκευτικός Χώρος 'Νότια Καβάλα"

Συνολικά έσοδα: <strong>€2,58 δισ.</strong>

<strong>2014</strong>
Διαγωνισμοί σε εξέλιξη:
1. Κρατικά Λαχεία - απόδοση δικαιωμάτων
2. Πώληση ΕΥΑΘ
3. Παραχώρηση Εγνατίας Οδού
4. Πώληση ΕΥΔΑΠ
5. Αξιοποίηση Ελληνικού
6. Παραχώρηση περιφερειακών αεροδρομίων
7. Αξιοποίηση ΟΛΠ, ΟΛΘ και περιφερειακών λιμένων
8. Αξιοποίηση Διεθνούς Αερολιμένα Αθηνών (επέκταση της άδειας και πώληση του ποσοστού του δημοσίου)
9. Αξιοποίηση ακίνητης περιουσίας
10. Πώληση 17% ΔΕΗ
11. Αξιοποίηση Μαρίνων
12. Πώληση δικαιωμάτων ψηφιακού μερίσματος

Συνολικά έσοδα: <strong>€2,35 δισ</strong>.

<strong>2015</strong>
Διαγωνισμοί σε εξέλιξη:
1. Κρατικά Λαχεία - απόδοση δικαιωμάτων
2. Παραχώρηση Εγνατίας Οδού
3. Αξιοποίηση Ελληνικού
4. Παραχώρηση περιφερειακών αεροδρομίων
5. Αξιοποίηση ΟΛΠ, ΟΛΘ και περιφερειακών λιμένων
6. Αξιοποίηση Διεθνούς Αερολιμένα Αθηνών (επέκταση της άδειας και πώληση του ποσοστού του δημοσίου)
7. Αξιοποίηση ακίνητης περιουσίας
8. Αξιοποίηση Μαρίνων
9. Αξιοποίηση αδειών κινητής τηλεφωνίας

Συνολικά έσοδα:<strong> €1,14 δισ.</strong>

<strong>2016
</strong>Διαγωνισμοί σε εξέλιξη:
1. Κρατικά Λαχεία - απόδοση δικαιωμάτων
2. Παραχώρηση Εγνατίας Οδού

3. Αξιοποίηση Ελληνικού
4. Παραχώρηση περιφερειακών αεροδρομίων
5. Αξιοποίηση ΟΛΠ, ΟΛΘ και περιφερειακών λιμένων
6. Αξιοποίηση Διεθνούς Αερολιμένα Αθηνών (επέκταση της άδειας και πώληση του ποσοστού του δημοσίου)
7. Αξιοποίηση ακίνητης περιουσίας
8. Αξιοποίηση Μαρίνων
9. Αξιοποίηση αδειών κινητής τηλεφωνίας
10. Διάθεση μετοχών από ανακεφαλαιοποίηση Τραπεζών

Συνολικά έσοδα: €<strong>3,44 δισ.</strong>

(Πηγή: http://www.ered.gr/gr/newInside.php?art=26430)