Ο Παναγιώτης Καρκατσούλης γεννήθηκε στην Αθήνα το 1958. Σπούδασε Νομικά στη Νομική Σχολή του Πανεπιστημίου Αθηνών και έκανε τη διδακτορική του διατριβή στην Κοινωνιολογία του Δικαίου στο Πανεπιστήμιο του Bielefeld (Γερμανία). Εργάζεται από το 1989 ως Καθηγητής στην Εθνική Σχολή Δημόσιας Διοίκησης και από το 1991 ως Ειδικός Επιστήμονας για θέματα δημόσιας διοίκησης και καλής νομοθέτησης στο Υπουργείο Εσωτερικών, Αποκέντρωσης και Ηλεκτρονικής Διακυβέρνησης.

Είναι εμπειρογνώμονας του ΟΟΣΑ και της Παγκόσμιας Τράπεζας, εθνικός εκπρόσωπος στην Ευρωπαϊκή Επιτροπή και σύμβουλος πολλών κυβερνήσεων (Γεωργία, Κόσοβο, Συρία, Ρωσία, Ουζμπεκιστάν κ.λπ) για θέματα διοικητικών μεταρρυθμίσεων και χρηστής διακυβέρνησης.

Το 2003 τιμήθηκε από την Αμερικανική Εταιρεία Διοικητικής Επιστήμης με το βραβείο "Peter Boorsma" για τις πολυετείς προσπάθειές του για την ενίσχυση της αριστείας στη διοικητική θεωρία και πρακτική.

Έχει δημοσιεύσει (στην ελληνική, αγγλική και γερμανική γλώσσα) πέντε μονογραφίες, πολλές μελέτες σε ελληνικά και ξένα επιστημονικά περιοδικά και πλειάδα άρθρων και σχολίων στον ημερήσιο και περιοδικό έντυπο και ηλεκτρονικό τύπο. Μελέτες του έχουν μεταφραστεί στα γαλλικά, αραβικά, κινεζικά, κορεατικά, ιταλικά, αλβανικά και ρωσικά.

Το 2010 ίδρυσε το Ινστιτούτο Έρευνας Ρυθμιστικών Πολιτικών με σκοπό την μελέτη της ιδιοσυστατικής δυαδικής (εθνικής/παγκόσμιας) δομής και λειτουργίας των κοινωνικών συστημάτων της πολιτικής και του δικαίου.

To 2012 του απονεμήθηκε από την Αμερικανική Εταιρεία Δημόσιας Διοίκησης το διεθνές βραβείο δημόσιας διοίκησης με το οποίο τιμάται κάθε χρόνο ένας διακεκριμένος - μη Αμερικάνο - ακαδημαϊκός ή επαγγελματίας για τη σημαντική συμβολή του στη δημόσια διοίκηση σε πολλές χώρες.