<b>Του Δημήτρη Μαρκόπουλου</b>

Με επιτυχία αλλά και με ειδήσεις όπως η συμμετοχή του Κύπριου οικονομολόγου Χρ. Πισσαρίδη στην επόμενη κυβέρνηση της Κύπρου, ξεκίνησε την πορεία της τη Δευτέρα η διαδικτυακή πλατφόρμα δράσης «Σκέψη για Δράση – Thought 4 Action», που ίδρυσε η πρώην βουλευτής του ΠΑΣΟΚ Ελενα Παναρίτη. Η δραστήρια οικονομολόγος με το διεθνές προφίλ ξεκίνησε το πρώτο ζωντανό διαδραστικό συμπόσιο, με διακεκριμένους καλεσμένους από όλο τον κόσμο, στην Τεχνόπολη του Δήμου Αθηναίων στο Γκάζι.

Ήταν μία συνάντηση ιδεών, γνώσεων, απόψεων και εμπειριών, μέσα από την οποία οι παρευρισκόμενοι αναζήτησαν ασφαλείς και αποτελεσματικές διεξόδους της χώρας από την κρίση, εμβαθύνοντας στην ανάγκη διαρθρωτικών αλλαγών, δεδομένου ότι θεωρούν πως η κρίση στην Ελλάδα είναι πρωτίστως δομική.

Μεταξύ των ομιλητών ήταν ο τιμημένος με Νόμπελ Οικονομικών, Κύπριος Οικονομολόγος Χριστόφορος Πισσαρίδης, αλλά και η Ρουθ Ρίτσαρντσον που θεωρείται υπεύθυνη για την μετατόπιση της Νέας Ζηλανδίας από τη θέση 190 (ως αγροτοχώρα τότε) στη λίστα του ΟΟΣΑ σε νούμερο ένα σε τομείς όπως το Real Estate, ο τουρισμός και η ποιότητα ζωής των κατοίκων της.

«Εγώ και πολλοί άλλοι που συμμετείχαμε στη σταθεροποίηση χωρών που βρίσκονταν σε κρίση, σας καλούμε να αναζητήσουμε μέσα από τη διεθνή εμπειρία και γνώση, λύσεις κατάλληλες και προσαρμοσμένες στα μέτρα της Ελλάδας μας. Το διακεκριμένο Συμβούλιο της γνωστικής μας πλατφόρμας καθοδηγεί και επιβλέπει τις εργασίες μας», λέει η ιδρύτρια της πλατφόρμας Έλενα Παναρίτη, απευθυνόμενη σε επιχειρηματίες, πολιτικούς, παραγωγικούς και κοινωνικούς φορείς, καθώς και στους πολίτες της χώρας.

Τι είναι όμως το «Thought for Action».

Πρόκειται για μία πλατφόρμα γνώσης, μέσα από την οποία επαγγελματίες, επιστήμονες, οικονομολόγοι, νομικοί, φυσικοί κ.α., με εμπειρία στη σταθεροποίηση χωρών που αντιμετώπισαν κρίσεις παρόμοιες με αυτή της Ελλάδας, επιχειρούν να προωθήσουν αυτό που είναι διεθνώς αποδεκτό –όπως λένε- ως απάντηση σε τέτοιου είδους κρίσεις. «Ανάπτυξη και έξοδος από την κρίση γίνεται μόνο με δομικές αλλαγές», σημειώνουν, προωθώντας τον διάλογο στη βάση της τεχνογνωσίας κοινώς αποδεκτών διεθνών πρακτικών και παρουσιάζοντας συγκεκριμένα παραδείγματα. Άποψή τους είναι ότι η γνώση πρέπει να διαχυθεί σε όλους τους ενδιαφερόμενους πολίτες και αυτούς που διαμορφώνουν πολιτικές και απόψεις και στόχος τους η εξεύρεση των κατάλληλων για την Ελλάδα τρόπων υλοποίησης δομικών μεταρρυθμίσεων, μεταξύ των οποίων το ενιαίο μητρώο ακινήτων, το φορολογικό, οι αποκρατικοποιήσεις και η αναδιάρθρωση του δημόσιου τομέα.

Μέσα από τον ομώνυμο δικτυακό τόπο (<a href="http://www.thought4action.org/">www.thought4action.org</a>) και σε συντονισμό με τον διεθνή οργανισμό «Thought for Action», η «Σκέψη για Δράση» συλλέγει αυτή τη γνώση και διαμορφώνει πλατφόρμες δράσης.

(Πηγή: <a href="http://www.newmoney.gr/article/2492/i-elena-panariti-eftiaxe-diadiktyaki-platforma-drasis-kata-tis-krisis#ixzz2KJ1q1B39">Η Έλενα Παναρίτη έφτιαξε διαδικτυακή πλατφόρμα δράσης κατά της κρίσης | newmoney.gr</a> <a href="http://www.newmoney.gr/article/2492/i-elena-panariti-eftiaxe-diadiktyaki-platforma-drasis-kata-tis-krisis#ixzz2KJ1q1B39">http://www.newmoney.gr/article/2492/i-elena-panariti-eftiaxe-diadiktyaki-platforma-drasis-kata-tis-krisis#ixzz2KJ1q1B39</a> )